CELEX: 32022R1103
Language: ro
Date: 2022-06-28 00:00:00
Title: Regulamentul de punere în aplicare (UE) 2022/1103 al Comisiei din 28 iunie 2022 privind clasificarea anumitor mărfuri în Nomenclatura combinată

4.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 177/1
               
            
         REGULAMENTUL DE PUNERE ÎN APLICARE (UE) 2022/1103 AL COMISIEI
         din 28 iunie 2022
         privind clasificarea anumitor mărfuri în Nomenclatura combinată
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) nr. 952/2013 al Parlamentului European și al Consiliului din 9 octombrie 2013 de stabilire a Codului vamal al Uniunii (1), în special articolul 57 alineatul (4) și articolul 58 alineatul (2),
         întrucât:
         
                     (1)
                  
                  
                     Pentru a asigura aplicarea uniformă a Nomenclaturii combinate anexate la Regulamentul (CEE) nr. 2658/87 al Consiliului (2), este necesar să se adopte măsuri privind clasificarea mărfurilor menționate în anexa la prezentul regulament.
                  
               
                     (2)
                  
                  
                     Regulamentul (CEE) nr. 2658/87 stabilește regulile generale pentru interpretarea Nomenclaturii combinate. Aceste reguli se aplică, de asemenea, oricăror alte nomenclaturi bazate integral sau parțial pe aceasta sau care îi adaugă acesteia subdiviziuni suplimentare și care sunt stabilite prin dispoziții specifice ale Uniunii, în vederea aplicării de măsuri tarifare sau de altă natură privind comerțul cu mărfuri.
                  
               
                     (3)
                  
                  
                     În temeiul acestor reguli generale, mărfurile descrise în coloana 1 a tabelului din anexă trebuie clasificate la codul NC indicat în coloana 2, pe baza motivelor care figurează în coloana 3 a tabelului respectiv.
                  
               
                     (4)
                  
                  
                     Este oportun să se prevadă posibilitatea invocării în continuare de către titular, pentru o anumită perioadă de timp, în conformitate cu articolul 34 alineatul (9) din Regulamentul (UE) nr. 952/2013, a informațiilor tarifare obligatorii care sunt emise în legătură cu mărfurile vizate de prezentul regulament, dar care nu sunt conforme cu acesta. Perioada respectivă trebuie să fie de trei luni.
                  
               
                     (5)
                  
                  
                     Măsurile prevăzute în prezentul regulament sunt conforme cu avizul Comitetului Codului vamal,
                  
               ADOPTĂ PREZENTUL REGULAMENT:
         
            Articolul 1
            Mărfurile descrise în coloana 1 a tabelului din anexă se clasifică în Nomenclatura combinată la codul NC indicat în coloana 2 a tabelului respectiv.
         
         
            Articolul 2
            Informațiile tarifare obligatorii care nu sunt conforme cu prezentul regulament pot fi invocate în continuare în conformitate cu articolul 34 alineatul (9) din Regulamentul (UE) nr. 952/2013 timp de trei luni de la data intrării în vigoare a prezentului regulament.
         
         
            Articolul 3
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 28 iunie 2022.
            
               
                  Pentru Comisie
               
               Gerassimos THOMAS
               
                  Director general
               
               
                  Direcția Generală Impozitare și Uniune Vamală
               
            
         
         
            (1)  JO L 269, 10.10.2013, p. 1.
         
            (2)  Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful vamal comun (JO L 256, 7.9.1987, p. 1).
      
      
         
            ANEXĂ
            
                        Descrierea mărfurilor
                     
                     
                        Clasificare (Cod NC)
                     
                     
                        Motive
                     
                  
                        (1)
                     
                     
                        (2)
                     
                     
                        (3)
                     
                  
                        Făină de soia obținută prin extracția cu solvenți din boabe de soia.
                        Făina de soia este obținută din boabe de soia care sunt decojite, sfărâmate, încălzite și transformate în fulgi și din care se extrage apoi uleiul cu ajutorul hexanului. Ulterior, fulgii sunt uscați, iar apoi sunt supuși unui proces de desolventizare-toastare. Fulgii sunt după aceea uscați cu aer cald pentru a se reduce umiditatea. Ca etapă finală de prelucrare, fulgii sunt măcinați, iar cojile îndepărtate anterior sunt readăugate pentru a se obține o făină cu următoarele caracteristici analitice (aproximativ, în greutate):
                        
                                    —
                                 
                                 
                                    47 % proteine;
                                 
                              
                                    —
                                 
                                 
                                    8 % apă;
                                 
                              
                                    —
                                 
                                 
                                    5 % fibre;
                                 
                              
                                    —
                                 
                                 
                                    1,5 % grăsimi.
                                 
                              Ca urmare a toastării, solventul rezidual este eliminat, iar factorii antinutriționali, în special activitatea ureazică, sunt diminuați.
                        Făina de soia este prezentată la import în vrac și poate fi utilizată direct ca hrană pentru animale, fără vreo prelucrare ulterioară.
                     
                     
                        2304 00 00 
                     
                     
                        Clasificarea se stabilește pe baza regulii generale 1 de interpretare a Nomenclaturii combinate, precum și pe baza textului codului NC 2304 00 00 .
                        Desolventizarea-toastarea și standardizarea conținutului de fibre prin readăugarea cojilor de semințe îndepărtate anterior sunt procese tehnice normale ale producției de ulei și făină de soia. Prin urmare, produsul își păstrează caracterul de reziduu rezultat din extracția uleiului de soia, utilizat ca hrană pentru animale [a se vedea, de asemenea, nota explicativă generală a Sistemului armonizat (NESA) aferentă capitolului 23 primul paragraf și NESA aferentă poziției 2304  primul paragraf].
                        În consecință, produsul trebuie clasificat la codul NC 2304 00 00  ca alte reziduuri solide rezultate din extracția uleiului de soia.